ORDE do 21 de novembro de 2008 pola que se establecen as bases reguladoras das axudas para que os/as mariscadores/as a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación (anualidade de 2009).
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 03/12/2008

A regulación da actividade de marisqueo a pé atópase recollida nos artigos 28 e seguintes da Lei 6/1993, do 11 de maio, de pesca de Galicia; no Decreto 425/1993, do 17 de decembro, polo que se refunde a normativa vixente sobre o permiso de actividade pesqueira e marisqueira, así como na Orde do 31 de maio de 1995, pola que se regula a expedición e revalidación do permiso de explotación para exercer a actividade.
Esta normativa establece que, con carácter xeral, as/os mariscadoras/es deben cesar na súa actividade, dándose de baixa no censo correspondente, no mesmo día que cumpran 65 anos, polo que, en tales circunstancias, poderían solicitar a correspondente pensión de xubilación, de conformidade coa normativa vixente en materia de Seguridade Social.
Non obstante, existe un colectivo de mariscadoras/es que ao finalizar a súa actividade profesional polo cumprimento da idade anteriormente indicada non pode desfrutar da pensión de xubiliación por non acadar o período mínimo de cotización requirido pola Seguridade Social.
Non obstante, o desenvolvemento de disposicións en materia de Seguridade Social que instrumentaron, mediante o instituto do convenio especial, a inclusión de distintos colectivos en diversos réximes do sistema, permite, na actualidade, dar solución e cobertura a estas/es mariscadoras/es.
Deste xeito, faise necesario o establecemento de axudas asistenciais que permitan, dunha parte, colaborar no pagamento das súas cotizacións para completar, mediante a subscrición dun convenio especial coa Seguridade Social, os seus períodos mínimos de cotización ao réxime especial dos traballadores do mar, co obxecto de acadar unha pensión de xubilación e, doutra parte, facilitar a súa subsistencia durante o transcurso do tempo necesario para completar as cotizacións.
En consecuencia, ditáronse as ordes do 8 de agosto de 2007 e do 23 de novembro de 2007, co fin de establecer as bases reguladoras das axudas para que as/os mariscadoras/es a pé completasen os períodos mínimos de cotización ao réxime especial dos traballadores do mar co obxecto de acadar pensión de xubilación.
Manténdose as circunstancias que motivaron as referidas ordes, procede estender a súa acción protectora ao longo do exercicio de 2009, polo que de acordo con todo o exposto e con suxeición ao sinalado na Lei 9/2007, do 13 de xuño, de subvencións de Galicia, esta orde establece as bases reguladoras das axudas, durante 2009, para que as/os mariscadoras/es a pé poidan completar os períodos mínimos de cotización ao réxime especial dos traballadores do mar, mediante a suscrición de convenio especial, co obxecto de acadar pensión de xubilación na súa modalidade contributiva.
En consecuencia, facendo uso das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO
Artigo 1º.-Obxecto e ámbito de aplicación.
1. Esta orde ten por obxecto establecer as bases reguladoras das axudas asitenciais e de subsistencia para que as/os mariscadoras/es a pé poidan completar os períodos mínimos de cotización ao réxime especial dos traballadores do mar, co fin de acadar pensión de xubilación na súa modalidade contributiva, así como a súa convocatoria para o ano 2009.
2. Estas axudas serán aplicables en todo o territorio da Comunidade Autónoma de Galicia.
Artigo 2º.-Beneficiarias/os das axudas.
1. Poderán solicitar as axudas reguladas nesta orde as/os mariscadoras/es que reúnan os requisitos establecidos no artigo seguinte e que no período comprendido entre o 1 de novembro de 2008 e o 31 de outubro de 2009 acaden algunha das situacións sinaladas a continuación:
a) Que tivesen o permiso de explotación para o marisqueo a pé (permex) en vigor ata o día inmediato anterior á data de cumprimento dos 65 anos.
b) Que, unha vez cumpridos os 65 anos, teñan prorrogado o permex.
2. Igualmente, poderán solicitar as axudas reguladas nesta orde as persoas que obtiveron axuda na convocatoria regulada pola Orde do 23 de novembro de 2007, pola que se establecen as bases reguladoras das axudas para que os/as mariscadores/as a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación (anualidade de 2008), publicada no DOG nº 232, do 30 de novembro.
Artigo 3º.-Requisitos das/os beneficiarias/os.
1. As/os beneficiarias/os deberán:
a) Ter exercido a actividade marisqueira a pé durante os dez anos anteriores á data de cesamento nesta.
b) Ter cotizado á Seguridade Social un período mínimo de 9 anos. Non obstante o anterior, bastará un período mínimo de 8 anos para as persoas solicitantes que cumpran as condicións do artigo 2 no período comprendido entre o 1 de novembro e o 31 de decembro de 2008.
c) Estar ao día, con anterioridade a ditarse a proposta de resolución de concesión, nas súas obrigas tributarias estatais e autonómicas e da Seguridade Social, así como non ter pendente de pagamento ningunha outra débeda, por ningún concepto, coa Administración pública da comunidade autónoma.
d) Asinar un convenio especial coa base mínima do grupo III, tarifa 9, do réxime especial dos traballadores do mar, ou ter asinado convenio especial de base igual ou superior a aquel.
e) Non ser beneficiaria/o de ningunha outra axuda para a mesma finalidade e non ser perceptora/or de pensión de xubilación ou incapacidade permanente.
f) Non estar incursa/o en prohibición que lle impida ter condición de beneficiaria/o de subvencións.
2. Ás persoas comprendidas no número 2 do artigo 2º non se lles exixirá o requisito sinalado na letra a) do número 1 deste artigo.
Artigo 4º.-Contía das axudas.
1. As/os beneficiarias/os percibirán unha axuda asistencial consistente no seguinte:
-Módulo a) de importe mensual igual ao correspondente á pensión mínima de xubilación para maiores de 65 anos (sen cónxuxe a cargo) durante 2009.
-Módulo b) de importe mensual igual ao da cota dun convenio especial coa base mínima do grupo III, tarifa 9, do réxime especial dos traballadores do mar durante 2009.
2. A axuda percibirana ao longo do ano natural e iniciaranse os seus efectos económicos na data de cumprimento dalgunha das condicións indicadas no artigo 2º e nunca antes do 1-1-2009.
3. A contía das axudas está condicionada, en todo caso, á existencia de dispoñibilidades orzamentarias, polo que se éstas fosen insuficentes, se procedería ao seu rateo entre os beneficiarios, conforme o disposto no número 3º do artigo 19 da Lei 9/2007, do 13 de xuño, de subvencións de Galicia.
Artigo 5º.-Dotación orzamentaria.
As axudas concederanse por importe máximo de 2.000.000  e imputaranse á aplicación 14.01.721A.780.0, proxecto 2009 00887, do proxecto de orzamentos xerais da Comunidade Autónoma para o ano 2009.
Esta orde tramítase de acordo co disposto na Orde do 11 de febreiro de 1998, da Consellería de Economía e Facenda, sobre tramitación anticipada de gastos, polo que a súa eficacia queda condicionada á existencia de crédito axeitado e suficente nos orzamentos desta consellería para o ano 2009.
Artigo 6º.-Prazo de presentación de solicitudes.
O prazo de presentación das solicitudes será o seguinte:
a) Para as persoas comprendidas no número 1 do artigo 2º, un mes contado desde o día seguinte ao do cumprimento dalgunha das situacións sinaladas nas súas letras a) e b).
b) Para as persoas comprendidas no número 2 do artigo 2º, un mes contado desde o día seguinte ao da publicación desta orde.
Artigo 7º.-Solicitudes.
1. As solicitudes para acceder a estas axudas presentaranse na oficina de Rexistro Único e Información do complexo administrativo de San Caetano ou nas oficinas de resixtro previstas no Decreto 164/2005, do 16 de xuño (DOG nº 121, do 24 de xuño). Así mesmo, poderán presentarse nos demais lugares e formas previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. As solicitudes formalizaranse nos impresos oficiais que se inclúen no anexo I desta orde e deberán acompañar os seguintes documentos:
a) Copia cotexada do documento nacional de identidade.
b) Informe da vida laboral expedido pola Tesouraría Xeral da Seguridade Social.
c) Compromiso de subscribir o convenio especial a que se refire a letra d) do artigo 3º co Instituto Social da Mariña (anexo II), ou copia do convenio especial asinado.
d) Declaración de non ser beneficiario de ningunha outra axuda para a mesma finalidade e de non ser perceptor de pensión de xubilación ou incapacidade permanente (anexo III).
e) Declaración responsable de non estar incurso en prohibición que lle impida ter a condición de beneficiario de subvencións (anexo IV).
f) Anexo V debidamente cuberto.
g) Certificación bancaria do número de conta.
3. De acordo co establecido no artigo 20.3º da Lei 9/2007, de subvencións de Galicia, a presentación da solicitude de concesión da axuda comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que a/o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, a/o solicitante poderá denegar expresamente o consentimento, caso en que deberá presentar as certificacións. Igualmente, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos á/ao interesada/o.
4. As/os solicitantes deberán comunicarlle á consellería, no prazo máximo de cinco días, toda variación que se produza na súa situación respecto da Seguridade Social. Así mesmo, no caso de falecemento dalgunha ou dalgún solicitante, este feito deberá ser comunicado polos seus herdeiros, coa maior brevidade posible, xuntando a correspondente certificación de defunción.
Artigo 8º.-Emenda.
1. Revisadas as solicitudes pola Secretaría Xeral da Consellería de Pesca e Asuntos Marítimos, poderá reclamarse en caso de documentación incompleta ou defecto desta, por escrito ás/aos interesadas/os para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixesen, se considerará que desistiron da súa petición, logo de resolución que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común.
2. Sen prexuízo do anterior, en calquera momento do procedemento a Consellería de Pesca e Asuntos Marítimos poderá requirir aqueles datos ou documentos complementarios que resulten necesarios para a tramitación e adopción da resolución que proceda.
Artigo 9º.-Procedemento de concesión e órgano avaliador.
1. Polo obxecto e finalidade destas axudas, que se concederán dentro dos límites orzamentarios, a todas/os as/os beneficiarias/os que reúnan os requisitos exixibles, non será necesario realizar nin comparación nin prelación das solicitudes presentadas, polo que neste procedemento non procede a concorrencia competitiva.
2. A concesión destas axudas tramitarase polo procedemento abreviado establecido no artigo 22 de Lei 9/2007, polo que non intervirá o órgano avaliador a que se refire a citada norma legal.
Artigo 10º.-Resolución e aceptación.
1. A resolución destas axudas correspóndelle á conselleira de Pesca e Asuntos Marítimos. Non obstante, de acordo co sinalado nos artigos 7.3º da Lei 9/2007, do 13 de xuño, de subvencións de Galicia, e 13 da Lei 30/1992, do 26 de novembro, de réxime xurídico das administracións públicas e do procedemento administrativo común, a resolución destas axudas queda delegada no secretario xeral da consellería.
2. A resolución de concesión da axuda, así como a súa notificación ás/aos beneficiarias/os, realizaranse segundo o sinalado no título I da Lei 9/2007 citada.
3. O prazo máximo para a duración do procedemento será de 60 días, que se computarán conforme o sinalado no artigo 48 da Lei 30/1992, do 26 de novembro, de réxime xurídico das administracións públicas e do procedemento administrativo común, e a partir da presentación da solicitude nos lugares indicados no artigo 7º.
4. A resolución notificaráselles aos interesados para que no prazo de 10 días comuniquen a súa aceptación ou o rexeitamento da axuda nas condicións expresadas nela. Transcorrido este prazo sen producirse manifestación expresa, entenderase tacitamente aceptada a axuda segundo dispón o artigo 21.5º da Lei de subvencións de Galicia.
Artigo 11º.-Recursos.
Contra a resolución que se dite, que pon fin á vía administrativa, poderase interpor, con carácter potestativo, recurso de reposición ante a conselleira de Pesca e Asuntos Marítimos no prazo dun (1) mes, ou recurso contencioso-administrativo ante o órgano xurisdicional competente no prazo de dous (2) meses, contados, en ambos os dous casos, a partir do día seguinte ao da notificación da resolución, que sempre será expresa.
Artigo 12º.-Xustificación e pagamento.
1. A axuda liquidarase mensualmente e é imprescindible para a súa xustificación e pagamento que as/os beneficiarias/os presenten, para o primeiro pagamento, copia compulsada do convenio especial asinado co Instituto Social da Mariña, en unión do anexo VI, datado e asinado.
2. A administración, para o primeiro pagamento, unirá aos anteriores xustificantes a documentación, relativa a cada beneficiaria/o, que se indica a continuación:
a) Certificacións de estar ao día no cumprimento das obrigas tributarias e de Seguridade Social e de non ter débedas pendentes, por ningún concepto, coa Administración da comunidade autónoma.
b) Certificación bancaria do número de conta.
3. Para os pagamentos sucesivos bastarán as certificacións de estar ao día no cumprimento das obrigas tributarias e de Seguridade Social e de non ter débedas pendentes, por ningún concepto, coa Administración da comunidade autónoma.
Artigo 13º.-Obrigas das persoas beneficiarias.
1. As persoas beneficiarias deberán comunicarlle á consellería, no prazo de cinco días, calquera modificación das condicións tidas en consideración para a concesión da axuda.
2. As persoas beneficiarias someteranse ás actuacións de control, comprobación e inspección que efectúe a consellería, ás de control financeiro que correspondan á Intervención Xeral da comunidade autónoma e ás que a lexislación vixente lles atribúe a outros organismos da comunidade autónoma.
3. Igualmente, someteranse ás obrigas establecidas na Lei 9/2007 citada.
Artigo 14º.-Causas de extinción da axuda.
A percepción da axuda extinguirase polas seguintes causas:
a) Por quedar a/o beneficiaria/o comprendida/o, pola realización de actividade, no campo de aplicación de calquera réxime dos que integran o sistema da Seguridade Social.
b) Por adquirir a condición de pensionista de xubilación ou de incapacidade permanente en calquera dos réximes do sistema da Seguridade Social.
c) Por falecemento da/o beneficiaria/o.
d) Por cumprir os requisitos necesarios para causar pensión de xubilación.
e) Pola falta de pagamento reiterada das cotas do convenio especial asinado pola/o beneficiaria/o.
Artigo 15º.-Reintegro.
1. Procederá o reintegro total ou parcial da subvención concedida, así como do xuro de demora correspondente desde o momento do pagamento da subvención ata a data en que se acorde a procedencia do reintegro, nos supostos establecidos no título II da Lei 9/2007, do 13 de xuño, de subvencións de Galicia.
2. Para o devandito procedemento de reintegro terase en conta o establecido no capítulo II do título II da Lei de subvencións de Galicia.
Disposicións adicionais
Primeira.
1. A Consellería de Pesca e Asuntos Marítimos publicará no Diario Oficial de Galicia as subvencións concedidas con suxeición a esta orde, indicando o programa e crédito orzamentario a que se imputan, beneficiaria/o, cantidade concedida e finalidade da subvención.
2. Así mesmo, de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarias/os e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, no que non se opoña ao establecido na Lei 9/2007, e nos preceptos básicos da Lei 38/2003, do 17 de novembro, xeral de subvencións.
Terceira.-As persoas que percibiron axudas ao abeiro da Orde do 23 de novembro de 2007 pola que se establecen as bases reguladoras das axudas para que os/as mariscadores/as a pé poidan completar os períodos mínimos de cotización ao réxime especial dos traballadores do mar co obxecto de acadar pensión de xubilación (anualidade de 2008), para beneficiarse desta convocatoria unicamente deberán presentar os anexos I, III, IV e V, debidamente cubertos, salvo que se atopasen nalgún suposto de extinción da axuda.
Disposición transitoria
Aquelas solicitudes que non puidesen ser atendidas no período correspondente, polo transcurso dos prazos establecidos para a súa resolución e pagamento, poderán ser tomadas en consideración na seguinte convocatoria, trasladando os seus efectos económicos ao posterior exercicio.
Disposicións derradeiras
Primeira.-Facúltase o secretario xeral para que dite as resolucións necesarias para o desenvolvemento e aplicación desta orde.
Segunda.-Esta orde producirá efectos desde o día seguinte ao da súa publicación no Diario Oficial de Galicia.
Santiago de Compostela, 21 de novembro de 2008.
Carmen Gallego Calvar
Conselleira de Pesca e Asuntos Marítimos
Ver referencia pdf "23500D006P029.PDF"